# Armeria pubinervis

Armeria pubinervis Plunbajinazeoen familiako landare iraunkorra da. Piriniotan, Euskal Herriko mendilerroetan eta Iberiar penintsularen iparraldean aurkitzen da.

## Taxonomia

Pierre Edmond Boissierrek deskribatu zuen zientziarako 1848an. Armeria izena antzinako frantsesetik omen dator, krabelin mota baten izena zen armerie edo armoire (Dianthus Armeria). Clusio botanikaria hasi zen plunbajinazeo batzuei izen hori jartzen. Espeziearen pubinervis izenak "nerbio leunduak" esan nahi du.
Azpiespezie bat badu, Armeria pubinervis subsp orissonensis (Donad. 1985) hain zuzen ere.

## Deskribapena

Hainbat zurtoin ateratzen dituen landare belarkara da. Hosto berde luzeak eta lantzeolatuak diru, 20-90 mm luze direnak eta 1,5-5 mm zabal. 3-7 nerbio izaten dituzte hostoek, ohikoena hiru da, eta ertz ziliatuak. Aurreko urteetako hosto zaharrak, gorrituta oinarriaren inguruan mantentzen dira.
Hostoen errosetatik zurtoin tenteak ateratzen dira 10-40 cm-ko altuera hartzen dutenak. Zurtoinaren puntan garatzen da infloreszentzia borobiltsua, 20-40 mm-ko diametroduna. Kaliz berdea holopleurotikoa da eta sepaloek 6,5-7 mm neurtzen dute eta inbolukruak eratzen dituzte. Inbolukru horietan garatuko da hazia.
Infloreszentziako loreen korola zuria izan ohi da, inoiz arroxa ere bai. Loreek bost petalo dituzte.

## Habitata

Euskal Herrian Urkiola, Aizkorri, Altzania, Entzia eta Aralar mendilerrotan aurkitzen da.
Kareharritan hazten da, kaltzio ioiak ugari dauden lurzoruetan. 1.000 metrotik gorako altueratan dauden larre harritsuak ditu atsegin, bai eta harkaitzetako mailak ere. Oso hezetasun zalea eta itzal zalea da, horregatik iparraldera begira dauden tokiak aukeratzen ditu, lainoak sarri inguratzen eta estaltzen dituenak. Gehienez ere 2.200 metrotaraino ikusten da.
Lur ezegonkorretan ongi moldatzen da eta elur metaketa handiak gertatzen diren tokietan ere ohikoa da.

## Ugalketa eta bizi-zikloa

Ekaina eta abuztua artean loratzen da. Fruituak udazkenaren hasieran heltzen dira.

## Mehatxuak

Ez dirudi giza jarduerak Armeria pubinervis-ekiko kalterik eragiten duenik, irisgarritasun zaila duten tokietan hazten baita. Mehatxatuen zerrendan sartu zen armeriaren populazioak oso txikiak direlako eta elkarrengandik isolatuta daudelako.

## Erreferentziak

* ↑ (Ingelesez) «Armeria pubinervis Boiss.» www.gbif.org (Noiz kontsultatua: 2024-12-21).
* 1 2 3 4 5 6 (Gaztelaniaz) Valderrey, Juan Luis Menéndez. «Armeria pubinervis Boiss.» Naturaleza y turismo (Noiz kontsultatua: 2024-12-21).
* 1 2 «FLOREALPES : Armeria pubinervis / Arméria à nervures poilues / Plumbaginaceae / Fiche détaillée Fleurs des Hautes-Alpes» www.florealpes.com (Noiz kontsultatua: 2024-12-21).
* ↑ «Catalogue of Life - 2014 Annual Checklist :: Infraspecific taxon details» www.catalogueoflife.org (Noiz kontsultatua: 2024-12-21).
* 1 2 3 4 «Euskal Autonomia Erkidegoko flora baskular mehatxatua = Flora vascular amenazada en la Comunidad Autónoma del País Vasco» www.euskadi.eus 2019-06-13 (Noiz kontsultatua: 2024-12-21).
* ↑ Iñaki Aizpuru, Ibon Tamaio. (2010). Lista Roja de la Flora Vascular de la CAPV. IHOBE.
* ↑ Atlas de la flora del Pirineo. IPE. CSIC.
* ↑ INVENTARIO DE LAS ZONAS DE ESPECIAL INTERÉS NATURALÍSTICO Y PAISAJÍSTICO DEL MUNICIPIO DE LEGAZPI. Aranzadi Zientzia Elkartea, 71 or..
* ↑ «Larre menditarrak | Valle de Larraun» www.aralarnatura.eus (Noiz kontsultatua: 2024-12-21).

## Kanpo estekak

* Datuak: Q17244577